**Informatīvais ziņojums**

**"Par 2020. gada 9. oktobra Eiropas Savienības Tieslietu ministru neformālajā videokonferencē izskatāmajiem jautājumiem"**

# 2020. gada 9. oktobrī notiks Eiropas Savienības (turpmāk – ES) Tieslietu ministru neformālā videokonferences sanāksme (turpmāk – Padomes sanāksme).

# Padomes sanāksmes darba kārtībā tieslietu ministru diskusijām ir iekļauti šādi jautājumi:

1. **Digitālais tiesiskums. ES Padomes secinājumi "Tiesu pieejamība – digitalizācijas iespēju izmantošana"**

Vācijas prezidentūra Padomes sanāksmes dalībniekus informēs par tās sagatavotajiem ES Padomes secinājumiem par Tiesu pieejamību – digitalizācijas iespēju izmantošanu(turpmāk – Padomes secinājumi). Padomes secinājumos ir uzsvērts, ka tiesiskums, atbilstoši Līguma par Eiropas Savienības darbību (turpmāk - LESD) 2. pantam, ir būtiska ES pamatvērtība. LESD 19. pantā ir noteikts, ka dalībvalstīm jānodrošina efektīva tiesiskā aizsardzība jomās, uz kurām attiecas ES tiesību akti, tāpēc tiesības uz tiesu pieejamību ir pilnībā jānodrošina arī digitālās pārveides radītajos apstākļos.

Tieslietu sistēmai, kā centrālajam tiesiskuma realizācijas institūtam valstī, ir jārada iedzīvotājiem pieejamas atbilstošas tehnoloģiskās iespējas, jo tās var palīdzēt labāk strukturēt procedūras, automatizēt un paātrināt standartizētu un vienotu uzdevumu veikšanu, palielināt tiesas procesu efektivitāti un lietderību. Digitālo tiesas procesu veikšana, elektroniska saziņa starp iesaistītajām pusēm, tiesām un iestādēm, dokumentu elektroniska nosūtīšana un videokonferenču izmantošana ir kļuvuši par svarīgiem efektīvas tiesu pārvaldes elementiem daudzās dalībvalstīs. Savukārt ES ieviestais E-CODEX (*e-Justice communications via Online Data Exchange*) ir galvenais rīks drošai saziņai gan civillietu, gan krimināllietu pārrobežu tiesvedībā, un tā izmantošana būtu jāveicina. Papildus būtu nepieciešams modernizēt pārrobežu tiesisko sadarbību gan civillietās un komerclietās, gan krimināltiesību jomā.

Attīstot digitālos procesus, ir jāveicina tiesnešu un tiesu darbinieku digitālo spēju uzlabošana, koncentrējoties uz personu tiesību pienācīgu aizsardzību digitālajā telpā.

Izvērtējot digitālo sistēmu ieguvumus, Padomes secinājumos vienlaikus arī tiek uzsvērts, ka digitālo tehnoloģiju un elektroniskās saziņas līdzekļu izmantošana nedrīkst apdraudēt tiesības uz taisnīgu uzklausīšanu, tostarp tiesības uz vienlīdzīgu izturēšanos, tiesības uz sacīkstes principa īstenošanu, kā arī tiesības uz atklātu uzklausīšanu, tostarp atsevišķos gadījumos, tiesības uz mutisku uzklausīšanu ar ieinteresētās puses fizisko klātbūtni. Digitālā līdzdalība bez nosacījumiem ir jāgarantē visām sabiedrības grupām, bez jebkādas diskriminācijas. Jo īpaši būtu jāņem vērā mazāk aizsargātu personu, tostarp noziegumos cietušo, un personu ar invaliditāti vajadzības. Izvirzot šos pamatnosacījumus, būtu nepieciešams arī saglabāt tradicionālās nedigitālās sistēmas līdzās jaunajām digitālajām formām, lai iedzīvotājiem, kuri vēl pilnībā nepiedalās tehnoloģiju attīstībā, nodrošinātu efektīvu tiesisko aizsardzību un tiesu pieejamību.

Padomes secinājumi ietver Mākslīgā intelekta (turpmāk - MI) sistēmu ieviešanas aspektu tieslietu nozarē. MI sistēmas tieslietu nozares nākotnē varēs veikt arvien sarežģītākus uzdevumus, piemēram, strukturēt un sagatavot informāciju par izskatāmās lietas prasības priekšmetu, automātiski uz citu valodu pārtulkot mutiskās uzklausīšanas, piedāvāt mašīntulkošanu, atbalstīt juridisko dokumentu un tiesas spriedumu analīzi un novērtēšanu, prognozējot lietas iznākumu, anonimizēt judikatūru un sniegt informāciju, izmantojot juridiskus noteikumus. Vienlaikus ir jānosaka obligātas prasības attiecībā uz MI sistēmu izstrādi, izmantošanu un novērtēšanu, lai efektīvi novērstu iespējamos riskus pamattiesību jomā. Piemēram, būtu jāizvērtē pilnībā automatizētu tiesas lēmumu pieņemšanas aizliegums, jāievieš atbilstošas sertifikācijas procedūras un MI sistēmu rezultātu uzraudzība.

Tieslietu digitalizācija sniedz ieguvumus saistībā ar tiesvedības izmaksu samazināšanu, tomēr vienlaikus jāatzīst, ka ir nepieciešams atbilstošs finansējums sākotnējiem izdevumiem. Tāpēc Padomes secinājumos ir norādīts, ka Eiropas Komisijai ir jānodrošina pienācīgs finansējums, lai atbalstītu tiesiskuma digitalizāciju, savukārt dalībvalstīm ir aktīvāk jāatbalsta ES uzaicinājums sniegt priekšlikumus finansējuma saņemšanai, un piešķirt prioritāti darbībām, kas saistītas ar tiesu digitalizāciju, izmantojot dažādas finansējuma iespējas no ES budžeta, piemēram, Kohēzijas politikas fondus.

*Latvija atbalsta Padomes secinājumus un piekrīt, ka tieslietu sistēmas digitalizēšana ir nepieciešama, lai nodrošinātu ES iedzīvotājiem un uzņēmumiem efektīvāku tiesu sistēmu, kas vienlaikus ir arī priekšnoteikums ekonomikas izaugsmei un attīstībai, un tādējādi arī sabiedrības attīstībai kopumā. Vienlaikus ir jāņem vērā, ka digitālās sistēmas un MI lietošana nedrīkst apdraudēt pamattiesības, tāpēc ir vajadzīgi pietiekami aizsardzības pasākumi, lai garantētu pamattiesību aizsardzību un nodrošinātu atbildīgu, uz sabiedrības interesēm orientētu un uz cilvēkiem vērstu digitālo procesu un MI izmantošanu tieslietu nozarē, jo īpaši uzmanību pievēršot mazāk aizsargāto personu grupām.*

1. **ES stratēģija efektīvai cīņai pret bērnu seksuālu izmantošanu**

Š.g. 24. jūlijā Eiropas Komisija nāca klajā ar ES stratēģiju efektīvākai cīņai pret bērnu seksuālu izmantošanu (turpmāk – Stratēģija). Stratēģija nosaka ES visaptverošu reakciju uz pieaugošajiem bērnu seksuālās vardarbības draudiem un noziegumiem, t.sk. tiešsaistē. Stratēģija paredz astoņu iniciatīvu izstrādi laikposmā no 2020. līdz 2025. gadam, lai izveidotu tiesisko regulējumu, stiprinātu tiesībaizsardzības iestāžu veiktos pasākumus, uzlabotu sadarbību starp iestādēm un organizācijām, kas iesaistītas bērnu aizsardzībā un atbalstīšanā, kā arī, lai uzlabotu prevenciju, izmeklēšanu un palīdzību cietušajiem.

Stratēģija nosaka, ka dalībvalstīm ir pilnībā jāievieš Eiropas Parlamenta un Padomes 2011. gada 13. decembra Direktīva 2011/93/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, un ar kuru aizstāj Padomes Pamatlēmumu 2004/68/TI. Lai risinātu iespējamās nepilnības, Eiropas Komisija uzsāks pētījumu, kas noteiks trūkumus spēkā esošajos normatīvajos aktos, labāko praksi un prioritāros pasākumus trūkumu risināšanai. Nepieciešamības gadījumā Eiropas Komisija ierosinās jaunus tiesību aktus, jo īpaši, lai precizētu tiešsaistes pakalpojumu sniedzēju lomu bērnu aizsardzībā.

Stratēģija arī paredz stiprināt tiesībaizsardzības iestāžu spējas nacionālajā un ES līmenī, izveidojot Inovācijas centru un laboratoriju, kā arī, sekojot tehnoloģiju attīstībai, sniedzot atbalstu tiesībaizsardzības iestāžu izglītošanā. Stratēģijā ir plānots izveidot prevencijas tīklu ES līmenī. Eiropas Komisija plāno izveidot Eiropas centru seksuālās vardarbības pret bērniem novēršanai un apkarošanai, kā arī, sadarbojoties ar nozari ES Interneta forumā, veikt izpēti iespējamajiem tehniskajiem risinājumiem, kā atklāt seksuālu vardarbību pret bērniem pilnīgi šifrētos elektroniskos sakaros un ziņot par to, lai pievērstos regulējuma un darbības problēmām un iespējām cīņā pret šiem noziegumiem. Papildus iepriekš minētajam, Eiropas Komisija paredz veicināt sadarbību starp dalībniekiem, kas iesaistīti bērnu aizsardzībā ar globālās alianses "WePROTECT" starpniecību, lai paaugstinātu globālos standartus bērnu aizsardzībai pret seksuālu vardarbību.

*Latvija atbalsta Stratēģijā ietvertos rīcības virzienus un piedāvātos risinājumus, kas, dalībvalstīm starptautiski sadarbojoties, cīņu pret šāda veida noziegumiem var padarīt efektīvāku ne tikai nacionālajā līmenī, bet arī ES kopumā.*

*Latvija norāda, ka ir pozitīvi vērtējami Stratēģijā ietvertie rīcības virzieni ne tikai saistībā ar bērnu seksuālas izmantošanas noziegumu reālu apkarošanu, bet arī uzsverot prevencijas nozīmīgumu, lai maksimāli novērstu šādu noziegumu izdarīšanas iespējamību.*

1. **Eiropas Prokuratūras izveide**

Ministri tiks informēti par pašreizējo situāciju par Eiropas Prokuratūras (turpmāk – EPPO) izveidi[[1]](#footnote-1).

2020. gada 29. jūlijā ES Oficiālajā vēstnesī ir publicēts Padomes lēmums par Eiropas prokuroru iecelšanu, septembra beigās EPPO Kolēģija uzsāka darbu.

ES Padomē notiek diskusijas par EPPO pievienošanos 1959. gada 20. aprīļa Eiropas Padomes Konvencijai Nr. 30 par savstarpējo palīdzību krimināllietās, kā arī par EPPO sadarbību ar trešajām valstīm un ne-EPPO ES dalībvalstīm. Turpinot EPPO izveides procesu, ir uzsāktas sarunas par Eiropas deleģēto prokuroru nominēšanu, notiek EPPO personāla pieņemšana, darba telpu iekārtošana un tiek risināti budžeta jautājumi.

*Latvija pieņem zināšanai sniegto informāciju.*

1. **Pamattiesības. ES Padomes secinājumi par Pamattiesību hartu saistībā ar MI un digitālajām pārmaiņām[[2]](#footnote-2)**

"COVID-19" pandēmija ir skaidri parādījusi, ka Eiropai ir jāpanāk digitālā suverenitāte, tāpēc Vācijas prezidentūras izstrādātie ES Padomes secinājumi par Pamattiesību hartu saistībā ar MI un digitālajām pārmaiņām (turpmāk - Secinājumi) norāda, ka dalībvalstīm ir kopīgi jāveido Eiropas reakcija digitālajām pārmaiņām un jaunākajām digitālajām tehnoloģijām.

Lai gan digitālās tehnoloģijas sniedz arvien lielākas iespējas un priekšrocības, to izstrāde, ieviešana un ļaunprātīga izmantošana var arī apdraudēt pamattiesības, demokrātiju un tiesiskumu. Šajā sakarā ir jārisina tādas problēmas kā necaurredzamība, sarežģītība, neobjektivitāte, zināma neparedzamības pakāpe un daļēji autonoma uzvedība, lai nodrošinātu automatizēto sistēmu saderību ar pamattiesībām un atvieglotu tiesību normu piemērošanu. Lai efektīvi novērstu iespējamos riskus, ir jāizpilda īpašas prasības attiecībā uz MI sistēmu izstrādi, ieviešanu un izmantošanu. Šajā sakarā kopīgu tehnisko standartu izstrāde varētu palīdzēt risināt šīs problēmas un veicināt uzticību un uzticēšanos tehnoloģijām. Cilvēku uzraudzība un pārredzamība ir būtisks elements, lai nodrošinātu, ka MI sistēmas atbilst attiecīgajiem tiesību aktiem.

Secinājumos tiek pausts atbalsts Eiropa Komisijas priekšlikumam izstrādāt samērīgas un uz pierādījumiem balstītas prasības MI sistēmu uzraudzībai un pārredzamībai, piemēram, prasības attiecībā uz dokumentāciju, testēšanu un pārskatāmību, kas dod labumu spēkā esošo tiesību aktu efektīvai piemērošanai.

Secinājumos ir uzsvērts, cik svarīgi ir radīt izpratni par digitālo tehnoloģiju un MI spēju izmantošanu valsts iestādēs, tiesu iestādēs, tiesībaizsardzības iestādēs, ekonomikā un zinātnē, pilsoniskajā sabiedrībā, izglītībā un sabiedrībā kopumā.

Digitālajai pārveidei nepieciešams, lai cilvēki pilnveidotu savas kompetences un prasmes, lai iesaistītos MI tehnoloģiju izmantošanā, tostarp izmantojot informāciju par esošajām tiesībām un efektīviem tiesiskās aizsardzības līdzekļiem. Secinājumos ir pausts gandarījums, ka digitālās tehnoloģijas var uzlabot pamattiesību un demokrātijas aizsardzību un veicināšanu, piemēram, atvieglojot un uzlabojot sabiedrības līdzdalību, palielinot piekļuvi sabiedriskajiem pakalpojumiem, veicinot pārkāpumu un pamattiesību pārkāpumu dokumentēšanu vai izmantojot MI, lai atklātu hibrīddraudus un vērstos pret tiem. Vajadzības gadījumā MI izmantošana varētu veicināt tiesībaizsardzības iestāžu darba rezultātus un tādējādi uzlabot cilvēku drošību un drošību ES.

Jomas, kurās ir īpaši nepieciešama MI attīstība, ir datu analīze, izpratne par jauniem un iepriekš nezināmiem modeļiem un saitēm, kā arī ticamu pierādījumu meklēšana krimināllietās. Vienlaikus, ir jānodrošina datu aizsardzības noteikumu un citu tiesību un ētikas normu aizsardzība, ieviešot atbilstošus aizsardzības pasākumus.

Secinājumos ir minēts, ka jāidentificē attiecīgie riski, un tiek uzvērts, ka ir vajadzīgi aizsardzības pasākumi, jo īpaši attiecībā uz masu uzraudzības tehnoloģiju un sejas atpazīšanas sistēmu izmantošanu un to iespējamo ietekmi uz demokrātiskas līdzdalības īstenošanu, tiesībām uz vārda brīvību un tiesībām uz pulcēšanās un biedrošanās brīvību. Datiem, ko izmanto, lai apmācītu MI sistēmas, ir jābūt precīziem un piemērotiem to mērķim, un ir jāpievēršas iespējamām neatbilstībām, vienlaikus nodrošinot pietiekamu elastību pētniecībā un šo sistēmu turpmākajā attīstībā.

*Latvija atbalsta Vācijas prezidentūras* *sagatavotos Secinājumus. No Latvijas puses piedāvātie būtiskākie priekšlikumi Secinājumu grozījumiem, piemēram, ES valstu oficiālo valodu atbalsts tehnoloģiju vidē, tika iestrādāti Secinājumu redakcijā*.

1. **Elektroniskie pierādījumi**

**a) Sarunas par ES un Amerikas Savienoto Valstu (turpmāk - ASV) nolīgumu par pārrobežu piekļuvi elektroniskajiem pierādījumiem.**

Eiropas Komisija sniegs aktuālo informāciju par pašreizējo situāciju un sarunu stadiju par ES un ASV nolīgumu, kas tiesu iestādēm paredz pārrobežu piekļuvi elektroniskajiem pierādījumiem kriminālprocesa ietvaros. 2019. gada 25. septembrī uzsākto sarunu vedējs par ES-ASV līgumu par e-pierādījumiem ir Eiropas Komisija. Pašlaik ir atjaunotas tehniska līmeņa diskusijas.

*Latvija pieņem zināšanai sniegto informāciju.*

1. **Sarunas par Budapeštas konvencijas otro papildprotokolu.**

Eiropas Komisija sniegs aktuālo informāciju par pašreizējo situāciju sarunās ar Eiropas Padomi par Budapeštas konvencijas otro papildprotokolu.

*Latvija pieņem zināšanai sniegto informāciju*

**Delegācija**

Delegācijas vadītājs: **Andris Vītols**, Tieslietu ministrijas parlamentārais sekretārs

Delegācijas dalībnieki: **Liene Jenča,** Tieslietu ministrijas Eiropas lietu departamenta direktore;

**Anda Smiltēna,** Tieslietu ministrijas specializētais atašejs **–** tieslietu padomniece Latvijas Republikas pastāvīgajā pārstāvniecībā Eiropas Savienībā;

**Vineta Krutko,** Tieslietu ministrijas specializētais atašejs **–** tieslietu padomniece Latvijas Republikas pastāvīgajā pārstāvniecībā Eiropas Savienībā.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poisa@tm.gov.lv

1. EPPO dalībvalstis – Austrija, Beļģija, Bulgārija, Čehija, Francija, Grieķija, Horvātija, Igaunija, Itālija, Kipra, Latvija, Lietuva, Luksemburga, Malta, Nīderlande, Portugāle, Rumānija, Slovākija, Slovēnija, Somija, Spānija, Vācija [↑](#footnote-ref-1)
2. Vides aizsardzības un reģionālās attīstības ministrijas kompetences jautājums. [↑](#footnote-ref-2)